Hannah Cornelius se pa ‘terminaal siek’Hannah Cornelius. (Foto: Facebook) Die Hannah Cornelius-stigting is genoop om te deregistreer en sy deure te sluit aangesien Hannah se pa terminaal siek is. Landdros Willem Cornelius het tot op hede as direkteur van die stigting opgetree wat ná sy dogter se dood tot stand gebring is om haar nagedagtenis te laat voortleef. “Hy en die ander direkteure het besluit dat die tyd aangebreek het om hierdie hoofstuk af te sluit terwyl ons vir altyd vir Hannah, [haar ma] Anna en julle almal in ons harte dra,” het die stigting Maandag aangekondig. Hannah is in Mei 2017 in haar tweede jaar aan die Universiteit Stellenbosch (US) verkrag en vermoor nadat sy en haar vriend, Cheslin Marsh, op 27 Mei 2017 in die vroeë oggendure in Birdstraat, Stellenbosch, ontvoer is. Hannah se ma, Anna Cornelius, het minder as ’n jaar ná haar dogter se moord in die see by Scarborough in Kaapstad verdrink. Vernon Witbooi, Geraldo Parsons en Eben van Niekerk is enkele maande daarna op aanklagte van roof, ontvoering, verkragting en moord skuldig bevind en elkeen lewenslange tronkstraf opgelê. Die stigting het Maandag gesê Valley Development Projects and Community Cohesion sal voortgaan om “Hannah se nagedagtenis en Anna se visie te eer deur dienste aan die Ocean View-gemeenskap te verskaf vanuit die Hannah Cornelius-sentrum, wat deur hulle besit en bestuur word”. Lees al Maroela Media se berigte oor Hannah Cornelius hier. To all donors and friends of HCF. It is with great sadness that we will be deregistering the HCF due to the fact Willem… Posted by Hannah Cornelius Foundation on Monday, November 28, 2022